b'\n_START_ARTICLE_\nPunkalaitumen Sanomat\n_START_SECTION_\nLehden historia\n_START_PARAGRAPH_\nPunkalaitumen Sanomien perustaminen vuonna 1908 liittyy vuosisadan alun maaseudun taloudelliseen ja aatteelliseen murrokseen. Maatalous ja elinkeinoel\xc3\xa4m\xc3\xa4 alkoivat kehitty\xc3\xa4, kunnallishallinto politisoitu ja yhdistys- sek\xc3\xa4 seurael\xc3\xa4m\xc3\xa4 aktivoitui. Paikkakunnalle tarvittiin t\xc3\xa4ss\xc3\xa4 tilanteessa oma tiedonv\xc3\xa4lityskanava._NEWLINE_Perustamisajatus esitettiin ensimm\xc3\xa4isen kerran Punkalaitumen Maamiesseuran kokouksessa 5.7.1908. Lehden perustamisvaiheessa puuhamiehin\xc3\xa4 toimivat paikkakunnan nuorsuomalaiset piirit muun muassa veljekset Matti A. ja Juho L\xc3\xa4hti sek\xc3\xa4 valtiop\xc3\xa4iv\xc3\xa4mies Vihtori Hosia._NEWLINE_Lehden ensimm\xc3\xa4iseksi p\xc3\xa4\xc3\xa4toimittajaksi valittiin Matti A. L\xc3\xa4hti. H\xc3\xa4n toimi teht\xc3\xa4v\xc3\xa4ss\xc3\xa4 vuosina 1909\xe2\x80\x931912. L\xc3\xa4htin j\xc3\xa4lkeen p\xc3\xa4\xc3\xa4toimittajana oli opettaja Taavi Hiltunen vuosina 1912\xe2\x80\x931932._NEWLINE_Punkalaitumen Sanomien kolmas p\xc3\xa4\xc3\xa4toimittaja oli taloustireht\xc3\xb6\xc3\xb6ri Juho L\xc3\xa4hti. H\xc3\xa4n teki lehdess\xc3\xa4 pitk\xc3\xa4n p\xc3\xa4iv\xc3\xa4ty\xc3\xb6n toimittajana vuodesta 1916 ja p\xc3\xa4\xc3\xa4toimittajana vuodesta 1932 aina kuolemaansa asti vuoteen 1953. Juho L\xc3\xa4hti oli paitsi lehtimies my\xc3\xb6s merkitt\xc3\xa4v\xc3\xa4 vaikuttaja Punkalaitumella. H\xc3\xa4n oli perustamassa Punkalaitumelle Ty\xc3\xb6v\xc3\xa4enyhdistyst\xc3\xa4, Nuorsuomalaista yhdistyst\xc3\xa4, S\xc3\xa4\xc3\xa4st\xc3\xb6pankkia, Palovakuutusyhdistyst\xc3\xa4 sek\xc3\xa4 Punkalaitumella toiminutta kuntain yhteist\xc3\xa4 Ty\xc3\xb6laitosta (my\xc3\xb6hemmin L\xc3\xa4nsi-Suomen P\xc3\xa4ihdehuoltola)._NEWLINE_Juho L\xc3\xa4htin j\xc3\xa4lkeen Punkalaitumen Sanomien vetovastuun otti opettaja Lauri Helariutta. H\xc3\xa4n toimi teht\xc3\xa4v\xc3\xa4ss\xc3\xa4 vuodesta 1953 vuoteen 1975. Lehden ensimm\xc3\xa4inen vakituisesti palkattu p\xc3\xa4\xc3\xa4toimittaja oli Juhani Helariutta. H\xc3\xa4n aloitti lehden avustajana vuonna 1962 ja siirtyi p\xc3\xa4\xc3\xa4toimittajaksi is\xc3\xa4ns\xc3\xa4 j\xc3\xa4lkeen vuonna 1975. Helariutta oli p\xc3\xa4\xc3\xa4toimittajana vuoteen 2001 asti. H\xc3\xa4nelle my\xc3\xb6nnettiin monista ansioistaan kotiseutuneuvoksen arvo samana vuonna._NEWLINE_Punkalaitumen Sanomien kuudenneksi p\xc3\xa4\xc3\xa4toimittajaksi tuli vuonna 2001 filosofian maisteri Juha Aro. Aro on valmistunut Turun yliopistosta Suomen historian alalta. Vuonna 2000 tarkastetussa opinn\xc3\xa4yteess\xc3\xa4\xc3\xa4n h\xc3\xa4n tutki mikrohistorian ja aatehistorian n\xc3\xa4k\xc3\xb6kulmasta edelt\xc3\xa4j\xc3\xa4ns\xc3\xa4 Juho L\xc3\xa4htin toimintaa Punkalaitumen julkisen el\xc3\xa4m\xc3\xa4n keskeisen\xc3\xa4 vaikuttajana. Aro ehti olla lehdess\xc3\xa4 kes\xc3\xa4t\xc3\xb6iss\xc3\xa4 jo ennen opintojaan ja niiden aikana.\n_START_SECTION_\nNykytilanne\n_START_PARAGRAPH_\nPunkalaitumen Sanomien nykyinen p\xc3\xa4\xc3\xa4toimittaja on Juha Aro. Lehden henkil\xc3\xb6st\xc3\xb6\xc3\xb6n kuuluu lis\xc3\xa4ksi toimittaja-ilmoitustenhoitaja Anu Helariutta-Koskua._NEWLINE_Lehden levikki oli vuonna 2010 3\xc2\xa0602. Yli puolet levikist\xc3\xa4 suuntautuu paikkakunnan ulkopuolelle entisille punkalaitumelaisille, opiskelijoille ja kes\xc3\xa4asukkaille. Punkalaitumen Sanomat edustaa paikallislehtikent\xc3\xa4ss\xc3\xa4 harvinaiseksi k\xc3\xa4ynytt\xc3\xa4 yhden kunnan alueella ilmestyv\xc3\xa4\xc3\xa4 lehte\xc3\xa4._NEWLINE_Lehte\xc3\xa4 kustantavan Punkalaitumen Sanomat Oy:n hallituksen puheenjohtaja on maanviljelij\xc3\xa4 Mikko Rasi ja yhti\xc3\xb6n hallitukseen kuuluvat kotiseutuneuvos Juhani Helariutta, maanviljelij\xc3\xa4 Isto Juhe, maanviljelij\xc3\xa4 Pentti Pihko ja maanviljelij\xc3\xa4 Juha Rasi. Yhti\xc3\xb6n toimitusjohtaja on Juha Aro.\n_START_SECTION_\nP\xc3\xa4\xc3\xa4toimittajat\n_START_PARAGRAPH_\nJuha Aro on vuodesta 2001 alkaen toiminut Punkalaitumen Sanomien p\xc3\xa4\xc3\xa4toimittajana ja on Punkalaitumen Sanomat Oy:n toimitusjohtaja.  Aro on vuonna 1909 perustetun, Suomen nelj\xc3\xa4nneksi vanhimman paikallislehden j\xc3\xa4rjestyksess\xc3\xa4 kuudes p\xc3\xa4\xc3\xa4toimittaja._NEWLINE_Aro on valmistunut Turun yliopistosta filosofian maisteriksi suomen historian alalta. Vuonna 2000 tarkastetussa opinn\xc3\xa4ytteess\xc3\xa4\xc3\xa4n h\xc3\xa4n tutki mikrohistorian ja aatehistorian n\xc3\xa4k\xc3\xb6kulmasta punkalaitumelaisen maanviljelij\xc3\xa4 Juho L\xc3\xa4htin toimintaa paikkakunnan julkisen el\xc3\xa4m\xc3\xa4n keskeisen\xc3\xa4 vaikuttajana. Punkalaitumen Sanomissa Aro ehti ty\xc3\xb6skennell\xc3\xa4 my\xc3\xb6s jo ennen opintojaan ja niiden aikana.'